Vod smrti

***Vod smrti*** američki je ratni film snimljen 1986. a napisao ga je i režirao Oliver Stone. Glavne uloge su tumačili Tom Berenger, Willem Dafoe i Charlie Sheen. Ovo je bio prvi iz Stoneove vijetnamske ratne trilogije, zatim slijede Rođen 4. jula iz 1989. te Nebo i zemlja iz 1993. Stone je napisao priču zasnovanu na iskustvima američke pješadije u Vijetnamu da bi kontrirao viziju rata prikazanu u John Wayneovom filmu Zelene beretke. Film je osvojio Oskara za najbolji film 1986. Američki filmski institut je 2007. rangirao *Vod smrti* kao 83. od ukupno stotinu najboljih filmova. Britanski televizijski kanal 4 postavio je ovaj film kao šesti najbolji ikad napravljeni, odmah iza filma Bojevi metak a ispred filma Nedostižni most. 1967. Chris Taylor (Charlie Sheen) napušta koledž i javlja se kao dobrovoljac za Rat u Vijetnamu. Biva raspoređen u brigadu "Bravo", blizu granice sa Kambodžom, ali je iznuren sa teškim uslovima i njegov entuzijazam za rat nestaje. Jedne noći njegova jedinica je napadnuta od vojnika Sjevernovijetnamske armije.

## Radnja 
Chris Taylor (Charlie Sheen) je mladi Amerikanac koji je napustio privilegovani život na koledžu i upisuje se u pješadiju, i dobrovoljac je za rat u Vijetnamu. Septembra 1967. po dolasku u Da Nang, južni Vijetnam, on vidi tijela mrtvih vojnika u vrećama, ali više ga uznemirava stanje jednog vojnika na odlasku koji je u šoku od eksplozija. Taylor i nekoliko drugih vojnika dodijeljeni su jedinici "Bravo" 25.-oj pješadijskoj diviziji, negdje u blizini kambodžanske granice. Zbog iscrpljujućih radnih i životnih uslova, njegov entuzijazam za rat brzo nestaje, ali on gaji divljenje prema iskusnijim vojnicima, unatoč njihovoj nedruštvenosti.
Jedan dan, još jedan novajlija stiže, zapovjednik voda poručnik Wolfe (Mark Moses), i razmatra planove za patrolu tokom noći sa narednicima: saosjećajnim narednikom Eliasom (Willem Dafoe), oštrim i krutim narednikom Barnesom (Tom Berenger), kukavičkim, ulizivačkim narednikom Redom O'Neilom (John C. McGinley), te ovisnikom o drogama narednikom Warrenom (Tony Todd). Barnes i Elias raspravljaju hoće li poslati nove ljude u patrolu za koju se smatra da bi vjerovatno mogli da se nađu u zasjedi. O'Neil insistira da novi regruti treba da idu u patrolu umjesto nekoliko veterana koji su skoro završili sa svojom dužnosti. Barnes se slaže, samo pod uslovom da O'Neil također ide sa njima .

Te noći, vojnici sjevernog Vijetnama napadaju na jedinicu Taylora dok su spavali. Gardner (Bob Orwig),novi regrut, je ubijen, a drugi vojnik, Tex (David Neidorf), je osakaćen. Unatoč tome što je predao dužnost straže Junioru (Reggie Johnson), iskusnijem, ali prilično neodgovornom vojniku koji je zaspao, Taylora se okrivljuje za žrtve (O'Neil je kriv, što je bacio granatu koja je osakatila Texa). Odmah nakon borbe Taylor otkriva lakšu ranu na svom vratu, pa je poslan u poljsku bolnicu na liječenje.
Nekoliko dana kasnije, Taylor se vraća u svoju jedinicu iz bolnice, a preko vojnika po nadimku "Glava" (Keith David), saznaje da biva prihvaćen od čvrsto povezane grupe na čelu sa Eliasom koji se zabavlja plesovima i uzima drogu u svom privatnom bunkeru. U sljedećem bunkeru, Barnes predvodi malo tradicionalnije članove jedinice koji piju pivo i kartaju se. Taylor postaje iskusiji vojnik pošto nastavlja patrole i uskoro se sve više ističe među ostalima.

Tokom jedne patrole na dan Nove godine, 1. januara 1968., dva člana voda, Sandy (J. Adam Glover) i Sal (Richard Edson) pronašli su napušteni bunker i ginu kada zapinju o zamku pričvršćenom za okvir dokumenata. Ubrzo nakon toga, vojnik po imenu Manny Washington (Corkey Ford) nestaje. Njegovo osakaćeno tijelo je pronađeno svezano za drvo u neposrednoj blizini. Vod se razbjesnio zbog besmislene smrti svog suborca i naređuje im se da odu u obližnje selo gdje su živjeli vijetnamski civili.
Vod stiže u selo, gdje je otkriveno spremište za hranu i oružje. Ostali vojnici pretražuju ​​selo. U jednoj kući, Taylor otkriva gluhonijemog i mentalno hendikepiranog dječaka i njegovu majku koji se skrivaju u rupi ispod poda. Taylor maltretira i ismijava retardiranog dječaka pucajući mu pored nogu, i onda ide dalje. Međutim, Bunny (Kevin Dillon), tuče dječaka na smrt s pištoljem, iako mu narednik O'Neil naređuje da napusti kolibu. Dok propitivaju seoskog poglavicu, Barnes gubi strpljenje i besmisleno ubija čovjekovu ženu unatoč njegovim negiranjima da pomaže Viet Cong. Barnes prijeti ubistvom kćerke jednog od žitelja kako bi ga  natjerao da mu oda gdje je neprijatelj, ali utom narednik Elias stiže na scenu i počinje borba prsa u prsa sa Barnesom. Poručnik Wolfe, pasivan tokom ubistva žene, na kraju završava borbu, i sprovodi naređenje svog nadređenog da spali selo. Nakon što civili odlaze, grupa od četiri vojnika, uključujući Bunnyja i Juniora, odvlače mladu vijetnamsku djevojku u grmlje s namjerom da je siluju. Taylor dolazi do njih i sprečava ih u toj namjeri. Oni ga izvrgavaju ruglu zbog toga.

Po povratku u bazu, Elias izvještava kapetana Harrisa (Dale Dye) o Barnesovim akcijama, koji mu govori da ne mogu priuštiti da uklonu Barnesa zbog nedostatka regruta. Međutim, Harris prijeti da će poslati Barnesa na vojni sud, ako postoje dokazi da je on ubio nenaoružanog civila. O'Neil i Bunny, nervozni zbog mogućnosti istrage, ragovaraju sa Barnesom i Bunny sugerira da uklonu Eliasa. U svom monologu Taylor govori o tome kao o "građanskom ratu u vodu. Pola ih je sa Eliasom, pola sa Barnesom." Taylor razgovora sa Eliasom jedne noći i on mu kaže da je red na Sjedinjene Države da izgube rat, jer oni su bili uglavnom uspješni u posljednjih nekoliko ratova. On također priznaje da je on razočaran američkom misijom u jugoistočnoj Aziji, za koju je mislio da se može dobiti čak prije nekoliko godina, ali sada zna da to nije moguće.
Njihova sljedeća patrola je bila napadnuta iz zasjede i nastaje bitka ali nepoznat je broj  neprijateljskih vojnika. Flash (Basile Achara) je poginuo, a narednik Warren (Tony Todd) i Lerner (Johnny Depp) teško su ranjeni. Poručnik Wolfe poziva artiljerijsku podršku ali daje im pogrešne koordinate, što je rezultiralo smrću Fu Shenga (Steve Barredo), Morehousea (Kevin Eshelman), i Tubbsa (Andrew B. Clark) i teško je ranjen Ace (Terry McIlvain). Velikom Haroldu (Forest Whitaker) je nogu raznijela potezna mina dok je pokušavao pobjeći od artiljerijske vatre. Elias, Taylor, Rhah, i Crawford (Chris Pedersen), odlaze da presrestnu bočne neprijateljske jedinice. Iako je poručnik Wolfe zapovjednik, njegove netačne koordinate za navođenje artiljerijskog bombardovanja uzrokovale su ranjavanje nekoliko njegovih vojnika i Barnes preuzima komandu. On naređuje ostatku voda da se povuku iz područja, i idu nazad u džunglu kako bi pronašli Eliasovu grupu. Nakon što je poslao nazad Taylora, Rhaha i Crawforda  (koji je ranjen u pluća), Barnes pronalazi Eliasa. Barnes ispaljuje tri metka u Eliasova prsa, te ga ostavlja mrtvog. Barnes pronalazi Taylora i kaže mu da je Elias mrtav i da je vidio njegovo tijelo u blizini. Barnes naređuje Tayloru da ide nazad na zonu slijetanja. Nakon što su poletjeti, vojnici primjećuju teško ranjenog Eliasa kako izlazi iz džungle, koji pokušava da umakne velikoj grupi NVA vojnika. On umire nakon što su NVA vojnici pucali u njega nekoliko puta dok su američki helikopteri uzaludno pokušavali pružiti mu pomoć.

Po dolasku u bazu, Taylor pokušava nagovoriti preživjelu grupu od njih šestero da ubiju  Barnesa u znak odmazde. Dok se King s tim slaže, Doc Gomez (Paul Sanchez) vjeruje da treba pričekati da "vojni sud" odluči Barnesovu sudbinu. Rhah podsjeća Taylora koliko se divio Barnesu kad je prvi put stigao, i da Barnes ne bi trebao umrijeti, ističući da je u više navrata Barnes zadobijao rane koje su se trebale pokazati smrtnim: "Jedina stvar koja može ubiti Barnesa, je on sam Barnes." Barnes se utom pojavljuje, vrlo pijan sa flašom burbona, nakon što je čuo da Taylor poziva na njegovo ubistvo. On ulazi u sobu, izazivajući ih da ga ubiju. Niko se ne usuđuje, ali kad Barnes odlazi, Taylor ga napada. Barnes se brzo snalazi, ruši Taylora na zemlju i drži nož na njegovom licu. Rhah ga poziva da to ne čini, govoreći Barnesu da će otići na prijeki sud i u zatvor, i on onda odlazi, ostavljajući Tayloru ožiljak pod okom.

Nekoliko dana kasnije, vod je poslan nazad u područje zasjeda kako bi izgradili i održavali teške odbrambene položaje protiv potencijalnih napada. Rhah je unaprijeđen u narednika, i postaje zapovjednik ostatka Eliasove grupe. Vod je tako teško oslabljen, tako da postoje brojni propusti u njihovoj odbrani. Kada je to prigovoreno poručniku Wolfeu on samo odgovara da ga briga za to. Vojnici se pokušavaju pripremiti za nadolazeće bitke, tokom kojih oni znaju da će većina njih poginuti. Samo nekoliko sati prije mraka, Kingu je dopušteno da ode kući zato što je njegovoj dužnosti došao kraj. Bunny izjavljuje da on ne osjeća kajanje za ubistva koje je počinio, rekavši da on uživa u Vijetnamu, i da će samog sebe proglasiti "Audiejem Murphyjem", poznatim i visoko cijenjenim ratnim herojem iz Drugog svjetskog rata.
Francis (Corey Glover), jedan od posljednjih preostalih iz stare grupe, raspoređen je u isti bunker kao i Taylor. Te noći veliki napad se događa i američki odbrambeni perimetar je slomljen i kamp pregažen od stotina sjevernovijetnamskih vojnika. Taylor i Francis ubijaju nekoliko neprijateljskih vojnika ali su obojica stali kada su začuli signalne zviždaljke od NVA narednika koji naređuju svojim vojnicima da prestanu pucati. Čuvši vijetnamski glas preko zvučnika i razumijevši naredbu da se RPG-ovima raznese njihov bunker, Taylor zgrabi Francisa i obojica otpuzavaju od bunkera nekoliko sekundi prije nego što je bunker pogođen RPG-om. Taylor i Francis tada napadaju i ubijaju nekoliko neprijateljskih vojnika koji pokušavaju da pregaze njihove uništene bunkere, ali Taylor kreće u pokolj, i ubija jednog po jednog neprijateljskog vojnika.

U međuvremenu, NVA napad na bazu i dalje je neumoljiv. Komandni bunker je uništen od strane bombaša samoubice (Oliver Stone lično glumi zapovjednika koji se zadesio unutar bunkera). Tokom sveopšteg napada sjevernovijetnamske vojske, mnogi borci voda su ubijeni, uključujući i poručnika Wolfea, Parkera (Peter Hicks), Doca, Bunnyja, i Juniora kada su im bunkeri bili zauzeti od strane neprijatelja. O'Neil preživljava krijući se pod mrtvim tijelom. Očajni  zapovjednik bataljona, kapetan Harris, naređuje pilotima zrakoplovstva da "unište sve živo" unutar njegovog perimetra. Tokom haosa, Barnes i Taylor se nalaze licem u lice. Barnes pokušava ubiti Taylora s lopatom, obojica padaju u nesvijest kao posljedica američkog bombardovanja napalmom.
Sljedećeg jutra ranjeni Taylor dolazi svijesti s ozbiljnom ozljedom na svom donjem dijelu trbuha. Ubrzo pronalazi Barnesa, koji je također ranjen u obje noge tokom bitke. Taylor uzima AK-47 pušku od mrtvog neprijateljskog vojnika i nišani na Barnesa, koji nemoćno leži na zemlji. Ipak, Barnes ne osjećajući opasnost, naređuje Tayloru da pozove sanitet. Taylor se oglušuje na njegova naređenja, i umjesto toga i dalje ga drži na nišanu, a Barnes ga izaziva da povuče okidač rekavši: "Učini to!" Taylor puca u Barnesova prsa tri puta, i time ga ubija. Taylor zatim spušta pušku, pada na zemlju, i čeka liječničku pomoć.

Francis izlazi iz svog bunkera i sebe ubada s bajonetom u cilju da bude evakuiran kao ranjenik. O'Neila su pronašli, i Harris (na O'Neilovo negodovanje) daje mu zapovjedništvo nad vodom. Nakon što se ukrcava u helikopter, Francis podsjeća Taylora da su oni ranjeni dva puta, tako da mogu ići kući. Nakon što su se oprostili od Rhaha, Francis, Tony Hoyt (Ivan Kane) i Ebenhoch (Marko Ebenhoch) (njegovi posljednji preživjeli prijatelji iz voda; ostali preživjeli su Rodriguez (Chris Castillejo), Huffmeister (Robert Galotti), i O'Neil), Taylor se ukrcava u  svoj ​​helikopter. Helikopter odlazi a Taylor plače gledajući prizore uništavanja, dok on (iz buduće perspektive) govori u monologu da će zauvijek biti u Vijetnamu, sa Barnesom i Eliasom koji su se borili za ono što Rhah zove "posjedovanje njegove duše", i vjeruje da se on i drugi veterani moraju sami oporaviti i pronaći dobrotu i svrhu u svojim životima.

## Uloge 
* Charlie Sheen - Chris Taylor
* Tom Berenger - narednik Barnes
* Francesco Quinn - Rhah
* Willem Dafoe - narednik Elias Grodin
* Forest Whitaker - veliki Harold
* Kevin Dillon - Bunny
* Johnny Depp - Lerner

## Nagrade 
### Oskari 
* Oskar za najbolji film
* Oliver Stone - Oskar za najbolju režiju
* Claire Simpson - Oskar za najbolju montažu
* John Wilkinson, Richard D. Rogers, Charles Grenzbach, Simon Kaye - Oskar za najbolji zvuk

### BAFTA 
* Oliver Stone - najbolja režija
* Claire Simpson - najbolja montaža
### Zlatni globus 
* Najbolji film u kategoriji drama; 
* Oliver Stone - najbolja režija;
* Tom Berenger - najbolji sporedni glumac;

### Ostale nagrade 
* Claire Simpson - najbolja montaža - Udruženje montažera (SAD)
* Najbolji strani film - nagrada Japanske filmske akademije
* Oliver Stone - najbolja režija - Berlinski filmski festival
* Oliver Stone - najbolja režija - Udruženje filmskih kritičara Bostona
* Oliver Stone - najbolja režija - Udruženje režisera (SAD)
* Oliver Stone - najbolja režija - Krug filmskih kritičara Kansas Cityja

## Zanimljivosti 
* Keanu Reeves and Kyle MacLachlan su dobili ponude za ulogu Chrisa ali su ih odbili.
* Oliver Stone je planirao Johnnyja Deppa za glavnu ulogu vojnika Chrisa Taylora, ali Depp je bio premlad za ulogu i nepoznat u tom trenutku. Stone je izjavio da će Depp jednog dana  postati velika zvijezda, te je zato bio jedan od prvih režisera koji uvode Johnnyja Deppa u Hollywood.
* Isprva Charlie Sheen je bio odbijen za glavnu ulogu Chrisa jer smatralo se da je bio premlad za ulogu. Njegov stariji brat Emilio Estevez je dobio ponudu za ulogu, ali projekt se raspada zbog finansijskih problema. Dvije godine kasnije, projekat je dobio zeleno svjetlo, ali Estevez je već bio preokupiran drugim ulogama. Charlie Sheen se ponovo javlja na audiciju i osvaja glavnu ulogu.
* Uloga narednika Barnesa je isprva bila ponuđena Kevinu Costneru.
* Pripovijedanje Charlieja Sheena u filmu, sablasno podsjeća na njegovog oca Martina Sheena koji je pripovijedao u drugom filmu Vijetnamskog rata, Apokalipsa sada, također sniman opsežno na lokaciji na Filipinima.
* Svi glumci su morali izdržati oštri 14-dnevni vojnički dril u logoru na Filipinima prije nego je snimanje filma započelo. Glumci su imali vojničke frizure, morali su boraviti samo u  logoru, jesti samo vojničke obroke, nisu se smjeli tuširati, spavali su u džungli, pa čak su imali i smjene za noćnu stražu.
* Posebne kutije cigareta Marlbora napravljene su za film na insistiranje Olivera Stonea, koji je želio da višnje-crvena boja na omotu bliže dočara one izrađene tokom kasnih 1960-ih.
* Konačna bitka u filmu bila je oživljavanje stvarnog događaja koji je svjedokom bio tehnički savjetnik Dale Dye, koji je bio ratni dopisnik 3. bataljona marinaca.
* U mnogim američkim vojnim školama, lik poručnika Wolfa (Mark Moses) se koristi kao primjer kako se ne bi smjelo ponašati kao mlađi zapovjednik.
* Lično iskustvo Olivera Stonea tokom rata u Vijetnamu glavni je temelj scenarija koji je on završio oko 1976. Brojni studiji su ga odbijali dok nije napokon dobio odobrenje za početak snimanja 1986.
* U televizijskom intervjuu, Charlie Sheen izjavljuje da je Keith David zaslužan što mu je spasio život. Tokom snimanja jedne scene, helikopter se približio previše tako da je Sheen zamalo bio bačen kroz otvorena vrata. David ga je uhvatio za leđa i povukao ga natrag.
* Filmska ekipa je stigla na Filipine početkom 1986, gotovo simultano s početkom EDSA revolucije 1986 koja je srušila Ferdinanda Marcosa. Willem Dafoe je izjavio da je dan ili dva nakon što je stigao u Manilu, probudio se i vidio kolonu tenkova kako se kotrljaju niz ulice.
* Film je sniman gotovo redom; čim su njihovi likovi bili ubijeni u filmu, glumci bi se vraćali kući. Emocija koju Charlie Sheen pokazuje u završnoj sceni sa helikopterom je bio stvaran, znajući da konačno ide kući.
* U jednom trenutku, lik iz filma je bio upozoren da ne pije vodu iz rijeke, jer bi mogao dobiti malariju. Tokom snimanja, Willem Dafoe je toliko bio ožednio da je popio vodu iz rijeke, ne znajući da je uginula svinja bila negdje uzvodno. On je bio bolestan 24 sata, ali nije bio slučaj malarije.
* Nakon što Taylor (Charlie Sheen) preduzima osvetu protiv narednika Barnesa (Tom Berenger), drugi vod stiže u potrazi za preživjelima, i kad je neko upitao Taylora da li je ok, u tom momentu Taylor brzo baca bombu. Scenarij nije planirao takvu scenu, ali je Sheen mislio da bi njegov lik mogao imati pomisli o samoubistvu u tom trenutku u filmu, a režiser Oliver Stone je volio tu scenu i zadržao je u filmu.
* Poster filma  s prikazom Eliasa s rukama u zraku, je inspirisana fotografijom iz 1968. koju je napravio Art Greenspon. Septembra 2000. ova fotografija je ocijenjena kao 13. najbolja vojna fotografija u izdanju vojnog lista Navy and AF Time.
* Uz ovaj film, Oliver Stone je postao prvi vijetnamski veteran koji je režirao veliki film o Vijetnamskom ratu. On je već prije bio prvi vijetnamski veteran koji je osvojio Oscara (za Ponoćni Express, i taj status još uvijek drži; također je postao prvi Vijetnamski veteran koji je osvojio Oscara za najboljeg režisera. Clint Eastwood koji je služio u vojsci tokom Korejskog rata nikada nije otišao u Koreju.
* Oliver Stone je predložio da ekipa kampuje na lokaciji dok je snimao rani prizor na brdu do kojeg su mogli doći samo planinarenjem. Svi su pristali, ali te noći, nakon planinarenja uzbrdo i završavajući svoj radni dan, svi su se vratili natrag u dolinu trčeći.
* Johnny Depp je izjavio, kada je otišao na Filipine da snima ovaj film u dobi od 22 godine, to je bio njegov prvi put da putuje izvan SAD-a.
* Jedan je od tri filma o Vijetnamu objavljenih u roku od devet mjeseci 1986-1987.Druga dva su Stanley Kubrickov Full Metal Jacket i John Irvinov Hamburger Hill.
* Johnny Depp se sjeća da je tokom jedne posebno stresne scene bio takvim stresom da mu je bilo došlo skoro da povrati; posebno zbog agresivnog ponašanja Olivera Stonea. Stone je još uvijek insistirao na ponavljanju kadra.
* Neki od vijetnamskih članova ekipe bili su zapravo turisti koji su bili na odmoru na Filipinima u vrijeme snimanja.
* Američko ministarstvo odbrane je odbilo sarađivati ​​u izradi filma. Vojna oprema je posuđena od Filippinskih oružanih snaga.
* Oliver Stone je bio u potrazi za glumcem indijanskog porijekla koji bi igrao lik narednika Eliasa. Kad to nije uspio, umjesto toga ubacuje Willema Dafoa holandsko-američkog glumca. Nekoliko scena sa Eliasom odražavaju Stoneovu izvornu ideju o indijanskom duhu kojeg utjelovljuje Elias.
* Prema Oliveru Stoneu, on je namjerno ubacio Toma Berengera i Willema Dafoa kao karaktere u suprotnosti (Berenger, koji je igrao okrutnog, sadističkog narednika Barnesa, sve do tada bio je uglavnom poznat po ulogama dobrih momaka, a Dafoe, koji je prvenstveno bio igrao zločince do tada, glumio je herojskog, saosjećajnog narednika Eliasa). Ovo se pokazalo uspješnim, i obojica su dobili nominacije za Oscara za svoj rad.
* Režiser Oliver Stone je u jednom trenutku htio Mickeyja Rourkea za ulogu narednika Barnesa i Nicka Noltea kao iskusnog narednika Eliasa. Obojica su dobili ponude, koje su oni odbili.
* Stone je napisao  prvi nacrt scenarija još 1971. i poslao ga je Jimu Morrisonu u nadi da će on igrati ulogu koju je na kraju Charlie Sheen dobio. Morrison je imao njegov scenarij kod sebe kada je pronađen mrtav u Parizu. Ne zna se pouzdano da li bi on bio u filmu da je  preživio, ali na kraju je Stone snimio film The Doors na temelju Morrisonovog života.
* Oliver Stone je htio Jamesa Woodsa, zvijezdu u svom prethodnom filmu Salvador, da ima ulogu u ovom filmu. Sjećanje na užurbano, naporno snimanje u Meksiku, učinilo je to da je Woods odbio Stonea. Woods je jednom izjavio: "Ja ne mogu podnijeti blato". Iako je Woods bio kasnije zainteresiran za ulogu u filmu JFK, on neće raditi sa Stoneom sve do Nixona, devet godina kasnije.
* Bunny nastoji da ohrabri Juniora govoreći mu: "Čovječe ti si ovdje u društvu sa Audiejem Murphyjem!". Audie Murphy je bio jedan od najvažnijih i najodlikovanijih američkih vojnika iz Drugog svjetskog rata. On je dobio medalju časti i najmanje 32 drugih odlikovanja tokom svoje ratne karijere. Murphy je postao udomaćeno ime nakon što je objavljena njegova slika na naslovnici magazina Life 1945. i po njegovim kasnijim filmskim ulogama.
* Džepovi lažne krvi namijenjeni za simulaciju prostrijelne rane tokom snimanja famozne scene "podizanja ruke", zakazuju i nisu eksplodirali. Međutim, Dafoeov nastup u tom kadru smatra se  toliko impresivnim da je scena ostavljena kao što jeste.
* Narednik Barnes i narednik Elias koristili su Colt Model 653 koji nije bio dostupan sve do 1973. Radnja filma je trebala da dočara kasne 1960-te.

## Kritike 
## Reference 
## Vanjski linkovi 
* 
* 
* 
* 

Kategorija:Filmovi iz 1986.
Kategorija:Američki ratni filmovi
Kategorija:Filmovi o ratu u Vijetnamu
Kategorija:Zlatni globus za najbolji film – drama
Kategorija:Filmovi u režiji Olivera Stonea
Kategorija:Filmovi koji su dobili Zlatni globus za najboljeg sporednog glumca
Kategorija:Filmovi s radnjom u Vijetnamu
Kategorija:Filmovi snimljeni na Filipinima
Kategorija:Filmovi koji su dobili Oscar za najbolje miksanje zvuka
Kategorija:Filmovi koji su dobili Oscar za najbolju režiju
Kategorija:Filmovi koji su dobili Zlatni globus za najboljeg redatelja
Kategorija:Filmovi koji su dobili Oscar za najbolju montažu
Kategorija:Filmovi Orion Picturesa
Kategorija:Independent Spirit za najbolji film
Kategorija:Filmovi o silovanju